Document ID: 32005R0681

KOMISSION ASETUS (EY) N:o 681/2005,
annettu 29 päivänä huhtikuuta 2005,
asetuksen (EY) N:o 1973/2004 muuttamisesta kuiduntuotantoon tarkoitetun pellavan pinta-alatukia koskevien edellytysten osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (ETY) N:o 2019/93, (EY) N:o 1452/2001, (EY) N:o 1453/2001, (EY) N:o 1454/2001, (EY) N:o 1868/94, (EY) N:o 1251/1999, (EY) N:o 1254/1999, (EY) N:o 1673/2000, (ETY) N:o 2358/71 ja (EY) N:o 2529/2001 muuttamisesta 29 päivänä syyskuuta 2003 annetun neuvoston asetuksen (EY) N:o 1782/2003 (1) ja erityisesti sen 110 artiklan 2 kohdan ensimmäisen luetelmakohdan iii alakohdan,
sekä katsoo seuraavaa:
(1)
Neuvoston asetuksen (EY) N:o 1782/2003 soveltamista koskevista yksityiskohtaisista säännöistä, jotka koskevat mainitun asetuksen IV ja IV a osastossa säädettyjä tukijärjestelmiä sekä kesannoidun maan käyttöä raaka-aineiden tuottamiseen 29 päivänä lokakuuta 2004 annetussa komission asetuksessa (EY) N:o 1973/2004 (2) säädetään muun muassa kuiduntuotantoon tarkoitetun pellavan pinta-alatukia koskevista edellytyksistä.
(2)
Asetuksen (EY) N:o 1973/2004 56 artiklan 1 kohdan b alakohdan i alakohdan mukaisesti kuiduntuotantoon tarkoitetun pellavan pinta-alatukien myöntämisedellytyksenä on mainitun asetuksen liitteessä V lueteltujen siemenlajikkeiden käyttö. Kyseinen tukikelpoisuusedellytys ei ole kuitenkaan perusteltu asetuksessa (EY) N:o 1782/2003 vahvistettujen tuotantomääristä riippuvien tukien yhteydessä, koska pellavan ja muiden peltokasvien hehtaarikohtaisten tuotantomääristä riippuvien tukien määrä on sama. Tuotantomääristä riippumattomassa järjestelmässä ei ole pellavan lajikeluetteloon viittaavaa säännöstä. Yksinkertaistamisen vuoksi on aiheellista kumota kyseinen edellytys.
(3)
Sen vuoksi asetus (EY) N:o 1973/2004 olisi muutettava vastaavasti.
(4)
Koska asetusta (EY) N:o 1973/2004 sovelletaan 1 päivästä tammikuuta 2005 alkaviin markkinointivuosiin, tätä asetusta olisi sovellettava kyseisestä päivästä.
(5)
Tässä asetuksessa säädetyt toimenpiteet ovat suorien tukien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1973/2004 seuraavasti:
1)
Poistetaan 56 artiklan 1 kohdan b alakohdan i alakohta.
2)
Poistetaan liite V.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2005 alkavia markkinointivuosia koskeviin tukihakemuksiin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä huhtikuuta 2005.

Labels: 17
19
6